व्यापारियों के मुताबिक देश में भंडारण की लागत मलेशिया के मुकाबले कम है जिसकी वजह से देश में शुल्क बढ़ोतरी से पहले सॉफ्ट ऑयल का आयात आकर्षक लग रहा था। नतीजतन देश में ऐसे तेल का अच्छा-खासा भंडार तैयार हो गया जिससे 42 दिनों तक की जरूरतें पूरी की जा सकती हैं। अमूमन आयातित तेलों का 30 दिन का भंडार रखा जाता है जिनमें बंदरगाह और ऑर्डर का भंडार भी शामिल है। सॉल्वेंट एक्सट्रैक्टर्स एसोसिएशन ऑफ इंडिया (एसईए) के द्वारा संकलित आंकड़ों के मुताबिक 1 जून तक कच्चे खाद्य तेल का भंडार विभिन्न बंदरगाहों पर अनुमानत: 10 लाख टन जबकि सौदों के तहत भंडार अनुमानत: 16 लाख टन है और इस तरह कुल भंडार 26 लाख टन है। उद्योग के सूत्रों ने रॉयटर्स को बताया कि इस महीने तक पाम तेल के आयात पर दबाव बना रह सकता है। दुनिया के सबसे बड़े खाद्य तेल आयातक भारत में कम आयात से मलेशियाई पाम तेल वायदा पर भी असर पड़ेगा जो 22 महीने के निचले स्तर पर कारोबार कर रहा था। एसईए के मुताबिक भारत ने मई में 496,478 टन पाम तेल का आयात किया जो फरवरी 2014 के मुकाबले सबसे निचले स्तर पर था।